Projekt izvedenih del (PID) omogoča jasno prepoznavnost dovoljenih spremenjenih delov ali lastnosti objekta od projektne dokumentacije za pridobitev mnenj in gradbenega dovoljenja (PGD), ki je bila sestavni del gradbenega dovoljenja. Prav tako prikazuje odstopanja od projekta za izvedbo gradnje (PZI), ki je bil priložen prijavi začetka gradnje.
Dopustne spremembe so spremembe, ki ne posegajo v rešitve in ukrepe za izpolnjevanje bistvenih zahtev, ki so določene v gradbenem dovoljenju. Če je med gradnjo prišlo do dopustnih sprememb glede na projektno dokumentacijo za pridobitev gradbenega dovoljenja (PGD), na podlagi katere je bilo pridobljeno gradbeno dovoljenje, se izdela vodilna mapa. Vodilna mapa vsebuje podatke iz PZI, dopolnjene s spremembami.
Če med gradnjo ni prišlo do sprememb in odstopanj, ni potrebno izdelati vodilne mape. Vodilno mapo nadomesti izjava projektanta in nadzornika ter odgovornega vodje projekta in odgovornega nadzornika.
Projekt izvedenih del se lahko izdela na isti podlagi, kot je bil izdelan projekt za izvedbo. Doda se nova glava oziroma označba, iz katere je razvidno, da gre za projekt izvedenih del. Izdelati je potrebno vse risbe, ki so sestavni del projekta za izvedbo.
V projektu izvedenih del se izdela tehnično poročilo, iz katerega morajo biti razvidna odstopanja izvedenih del od gradbenega dovoljenja z opisom sprememb. Uporabi se lahko besedilo iz projekta za izvedbo ali tiste dele besedila, ki so pomembni za nadaljnjo uporabo objekta.
Ker projekt izvedenih del služi kot trajni dokument v življenjski dobi objekta, je vanj priporočljivo vložiti tudi izračune, ki so potrebni za morebitne rekonstrukcije in vzdrževalna dela na objektu. Zadošča tudi navedba, kje v projektu za izvedbo ali dokumentaciji za gradbeno dovoljenje se ti izračuni nahajajo.
Odgovorni projektant, ki je izdelal elaborat požarne varnosti v dokumentaciji za pridobitev gradbenega dovoljenja, izdela tudi Izkaz požarne varnosti v projektu izvedenih del. Izkazu so priložena dokazila o vgrajenih gradbenih proizvodih, certifikati o skladnosti in izjave o skladnosti gradbenih proizvodov. Izdela se tudi opis ukrepov požarne varnosti, ki opisno pojasnjuje Izkaz požarne varnosti.
Obvezna sestavina projekta za izvedbo del je tudi energetska izkaznica za zgradbe ali posamezne dele stavbe, ki se zgradijo. Pri novogradnjah mora energetska izkaznica izkazovati skladnost z minimalnimi zahtevami pravilnika PURES.